Þingræður haldnar á Alþingi Íslendinga

Frsm. meiri hl. (Oddur Ólafsson) : Herra forseti. Í sambandi við þá kostnaðarbreytingu, sem verður við samþykkt þessara laga, hef ég fengið leyfi hæstv. heilbrrh. til þess að skýra hvernig jöfnuður verði fenginn. Það verður gert á þann hátt að tekið verður af þeim, sem hagnast á þessari kostnaðarbreytingu, og fært yfir til þeirra sjúkrasamlaga sem verða fyrir kostnaðaraukningu. Þetta er í raun og veru það atriði sem við höfum átt erfiðast með að gera okkur grein fyrir, en með þessu fyrirkomulagi ætti að vera tryggt að enginn kæmi til með að tapa á þessari breytingu.



Herra forseti. Út af fyrir sig fagna ég þeirri yfirlýsingu sem hv. frsm. meiri hl. hefur haft hér frammi fyrir hönd hæstv. heilbr.- og trmrh. Sá liðurinn, sem spurt var um í umr. síðast þegar málið var til umr., er þó ljósari en áður. Eins og fram kemur í þessari yfirlýsingu er hugmyndin sú að færa frá þeim sjúkrasamlögum, sem kunna að hagnast á breytingunni, yfir til hinna, sem kunna að vera lakar settir, eða tapa á breytingunum. Eigi að síður eru eftir tveir liðirnir sem um var spurt og ekki fengust svör við: Hverjir eru líkur á að verði sitt hvorum megin í þessum dálki? Hverjir eru líklegastir til að tapa eða hafa grætt óeðlilega á undanförnum árum við það skipulag sem við höfum búið við, og hvað er hér um miklar fjárhæðir að ræða? Það var orðað af hv. frsm. meiri hl. um daginn að þetta gæti skipt tugum eða jafnvel hundruðum millj. Ég vona að ég hafi það nokkuð rétt eftir efnislega. Og það var það sem vafðist fyrir okkur. Er hér um að ræða tugi, hundruð þúsunda eða milljónahundruð? Þetta er ekki ljóst og því síður ljóst eftir viðtöl okkar í n. við þá embættismenn sem þar mættu til viðræðna. Þess vegna höfum við haldið okkur og höldum okkur enn við það að málið tapi út af fyrir sig ekki gildi sínu, þ. e. a. s. sú tilraun sem höfð er í frammi um sparnað á hinu umrædda sviði, meðan allt er óljóst um hverjar upphæðir er að ræða og hvaða aðilar eru líklegir til þess að geta miðlað þeim sem miður mega sín í þessum efnum. Ég held mig því við frávísunartill., og ég hygg að við báðir flm. hennar höldum okkur fast við hana, til þess m. a. að fá skýrar í ljós fyrir alla hv. þdm. og þingheim hvaða aðila er hér um að ræða og hvaða fjárhæðir er hér um að ræða. Það er alls ekki út í bláinn að óska þess að fá nokkurra vikna frest til þess að geta farið gegnum þetta mál með þeim hætti sem því er samboðið. Ég tel það ósamboðið bæði Alþ. og málefninu sjálfu að ætla að hespa slíkt mál í gegn með jafnóljósum rökstuðningi og liggur fyrir í þessu máli nú.

Frsm. minni hl. (Helgi F. Seljan) : Herra forseti. Ég ætla mér ekki að halda uppi neinu málþófi um þetta mál. Ég tel að við höfum haft nokkurn árangur af eftirgrennslunum okkar og aðfinnslum í þessu efni. Ég hlýt þó að játa það aftur, sem ég gerði á laugardaginn, að að mörgu leyti fannst mér sú till., sem við fengum að sjá að morgni laugardagsins um breyt. á 3. gr., eðlilegri og ég hefði getað fallist á einhverja lausn því skylda. Þar var í raun og veru ekki svo miklu breytt. Þar var verið að reyna að halda þessu kerfi nokkurn veginn óbreyttu, þannig að það verkaði á vissan hátt eins og það hefur gert, og sú lausn var sú sem ég hefði einna helst getað fellt mig við, þegar var búið að hefla mesta sérfræðingaorðbragðið af henni og hún var orðin nokkurn veginn skiljanleg, því að við fengum á því skýringar sem nægðu okkur hvað þarna væri átt við. Engu að síður vil ég taka það fram, að þrátt fyrir það að ég virði þann vilja sem komið hefur fram bæði hjá hæstv. heilbrrh. og hv. formanni heilbr.- og trn. til þess bæði að koma til móts við okkur um skýringar og lagfæra helstu agnúana á málinu, draga úr allra mestu óvissunni þá eru það margir þættir í framkvæmd málsins ókannaðir og á það mikið eftir að vinna í málinu sjálfu að ég sé enga ástæðu til þess að þetta mál nái fram að ganga nú. En ég ætla ekki að halda uppi neinu málþófi um þetta. Ég tel að mörgu sé enn ósvarað. Við fengum það best í ljós á fundi með sérfræðingunum. Þar til viðbótar áttum við vitanlega eftir að tala við þá sem þetta snertir hvað mest, sveitarstjórnarmenn og sjúkrasamlagsmenn t. d. úti á landsbyggðinni víða sem við höfum ekkert tækifæri haft til þess að hafa samband við um þetta mál. Þar af leiðandi hlýt ég að taka undir orð hv. þm. Eggerts G. Þorsteinssonar um það, að við munum halda okkur við okkar afstöðu þó við munum að öðru leyti ekki tefja frekari framgang málsins, og eins taka það skýrt fram, að við teljum að það, sem hefur þó áunnist fyrir okkar aðfinnslur í þessu efni, er allt til bóta og ber að þakka.



Herra forseti. Að fengnum þeim upplýsingum, sem hafa komið fram á þessum fundi, að þau sjúkrasamlög, sem kunna að hagnast á þessari breytingu, verði látin greiða það sem önnur kunna að tapa vegna hennar, vil ég að það komi fram að samþykki mitt við brtt., sem hér liggur fyrir við frv. til l. um breyt. á lögum nr. 67 20. apríl 1971, um almannatryggingar, var háð því skilyrði og háð þeim upplýsingum sem þar komu fram við fyrirspurninni, að þetta kæmi ekki illa út fyrir Reykjavíkurborg. Ég mun samþ. þetta frv. á þeim forsendum, og afstaða mín er byggð á þeim upplýsingum sem ég tel áreiðanlegar og fram komu á nefndarfundunum. Ég segi já.